CELEX: 52012PC0421
Language: mt
Date: 2012-07-25
Title: Proposta emendata għal REGOLAMENT TAL-PARLAMENT EWROPEW U TAL-KUNSILL dwar l-abbuż minn informazzjoni privileġġata u l-manipulazzjoni tas-suq (l-abbuż tas-suq) (imressqa skont l-artikolu 293(2) TFUE)

|
			
		
		
		52012PC0421
		
			Proposta emendata għal REGOLAMENT TAL-PARLAMENT EWROPEW U TAL-KUNSILL dwar l-abbuż minn informazzjoni privileġġata u l-manipulazzjoni tas-suq (l-abbuż tas-suq) (imressqa skont l-artikolu 293(2) TFUE) /* COM/2012/0421 final - 2011/0295 (COD) */
			
				
		
		
			
			   	1.           KUNTEST TAL-PROPOSTA
Fl-20 ta' Ottubru 2011,
il-Kummissjoni adottat proposta għal Regolament tal-Parlament Ewropew u
tal-Kunsill dwar l-abbuż minn informazzjoni privileġġata u
l-manipulazzjoni tas-suq (l-abbuż tas-suq)[1].
Din il-proposta ġiet ippreżentata lill-Parlament Ewropew u
lill-Kunsill fl-20 ta’ Ottubru 2011. Il-Kumitat Ekonomiku u
Soċjali ta l-opinjoni tiegħu fit-28 ta' Marzu 2012.
Minn Marzu 2011, bdew jitwettqu
investigazzjonijiet fir-rigward ta' manipulazzjoni possibbli, minn għadd
ta' banek, tar-rati ta' referenza EURIBOR u LIBOR għas-self interbankarju.
Kien hemm suspett li l-banek kienu pprovdew stimi tar-rata ta' imgħax, li
biha kienu jaċċettaw offerti ta' finanzjament, li kienu differenti
mir-rata li kieku kienu jaċċettaw fil-prattika. B'riżultat ta'
dan, seta' ġie alterat l-livell tar-rati EURIBOR u LIBOR - li
jintużaw bħala referenza għat-teħid b'self u bħala
referenza għall-ipprezzar ta' bosta strumenti finanzjarji, bħal swaps
tar-rata tal-imgħax - u setgħet ġiet ippreġudikata l-integrità
ta’ EURIBOR jew LIBOR. Barra minn hekk, l-istimi tal-banek kontributuri
individwali pprovdew informazzjoni qarrieqa lis-suq dwar il-kostijiet probabbli
tagħhom ta' finanzjament.
Il-Kummissjoni vvalutat jekk il-manipulazzjoni
possibbli tal-parametri ta' referenza inklużi l-LIBOR u l-EURIBOR tkunx
koperta bil-proposta tagħha għal Regolament dwar l-abbuż minn
informazzjoni privileġġata u l-manipulazzjoni tas-suq u l-proposta
relatata għal Direttiva dwar is-sanzjonijiet kriminali għal
abbuż minn informazzjoni privileġġata u manipulazzjoni tas-suq,
ippreżentati f'Ottubru 2011. Il-Parlament Ewropew wkoll enfasizza
l-importanza ta' din il-kwistjoni. Billi l-parametri ta' referenza
bħalissa mhuma koperti mill-ebda waħda mill-proposti, il-Kummissjoni
kkonkludiet li manipulazzjoni diretta ta' parametri ta' referenza mhija koperta
mill-kamp ta' applikazzjoni tal-ebda waħda mill-proposti. 
Filwaqt li jista' jkun diffiċli jew
impossibbli għal awtorità kompetenti biex turi li l-manipulazzjoni ta'
parametru ta' referenza kellha effett fuq il-prezz ta' strumenti finanzjarji
relatati, kwalunkwe manipulazzjoni effettiva jew tentattiv ta' manipulazzjoni
ta' parametri importanti jistgħu jkollhom impatt serju fuq il-fiduċja
fis-suq u jistgħu jirriżultaw f'telf sinifikanti għall-investituri
u distorsjonijiet tal-ekonomija reali, minħabba l-użu wiesa' ta' indiċijiet
ta' referenza bħala rata ta' referenza pereżempju, għal swaps
tar-rata tal-imgħax u ipoteki b'rati varjabbli. Għalhekk huwa
essenzjali li jiġi ċċarat li l-awtoritajiet kompetenti
għandhom ikunu kapaċi jimponu sanzjonijiet amministrattivi
fir-rigward tar-reat ta' manipulazzjoni tas-suq f’dawn il-każijiet,
mingħajr il-ħtieġa ta' ppruvar jew li juru kwistjonijiet
inċidentali bħall-effetti fuq il-prezzijiet. Huwa wkoll essenzjali li
jittieħdu l-passi kollha neċessarji sabiex ikunu evitati tali
manipulazzjonijiet u sabiex jippermettu u jiffaċilitaw il-ħidma
tal-awtoritajiet kompetenti fl-impożizzjoni ta' sanzjonijiet. Qafas legali
strett se jaġixxi bħala deterrent kredibbli għal dan it-tip ta'
mġiba, u b'hekk jiġu protetti l-investituri u titrawwem
mill-ġdid il-fiduċja fis-suq. Dawn il-passi regolatorji għandhom
jinkludu sanzjonijiet kriminali, li huwa s-suġġett tal-proposta
emendata għal Direttiva li takkumpanja l-proposta attwali.
Għalhekk, sabiex ikun żgurat li
l-manipulazzjoni ta' parametri ta' referenza tkun koperta minn regoli komuni
Ewropej sabiex jiġi evitat l-abbuż tas-suq, il-Kummissjoni tipproponi
li temenda l-proposta tagħha għal Regolament.
2.           ELEMENTI LEGALI TAL-PROPOSTA
2.1.        Bażi legali
Il-proposta emendata hija bbażata fuq
l-Artikolu 114 tat-TFUE u qed titressaq skont l-Artikolu 293(2)
tat-TFUE.
2.2.        Sussidjarjetà u
proporzjonalità
Skont il-prinċipju tas-sussidjarjetà
(l-Artikolu 5(3) tat-TFUE), għandha tittieħed azzjoni fuq livell
tal-Unjoni biss meta l-għanijiet previsti ma jistgħux jintlaħqu
b’mod suffiċjenti mill-Istati Membri waħedhom u għalhekk,
minħabba l-iskala jew l-effetti tal-azzjoni proposta, jistgħu
jinkisbu aħjar mill-Unjoni. Id-dimensjoni transfruntiera ta' bosta
parametri ta' referenza u l-entitajiet li jikkontribwixxu dejta lejn dawn
l-parametri ta' referenza, kif ukoll in-natura internazzjonali ta' bosta
strumenti finanzjarji li jistgħu jiġu affettwati minn kwalunkwe
manipulazzjoni ta’ parametri ta' referenza, ifisser li hemm riskju reali li
reazzjonijiet għal manipulazzjoni ta’ parametri ta' referenza fuq livell
nazzjonali jkunu jistgħu jiġu evitati jew isiru ineffettivi
f'każ ta' nuqqas ta’ azzjoni fil-livell tal-Unjoni. F’dan l-isfond,
l-azzjoni tal-UE tidher xierqa f’termini tal-prinċipju tas-sussidjaretà.
Il-prinċipju ta’ proporzjonalità
jesiġi li kwalunkwe intervent ikun immirat u ma jmurx lil hinn minn dak li
huwa neċessarju sabiex jinkisbu l-objettivi. Dan il-prinċipju ggwida
l-abbozzar ta' din il-proposta. 
2.3.        Spjega dettaljata
tal-proposta
It-tibdiliet għall-proposta għal
Regolament dwar l-abbuż minn informazzjoni privileġġata u
l-manipulazzjoni tas-suq li huma meħtieġa huma kif ġej:
–                        
Emenda għall-kamp ta' applikazzjoni
tar-regolament propost (l-Artikolu 2) sabiex jiġu inklużi l-parametri
ta' referenza;
–                        
Emenda għad-definizzjonijiet (l-Artikolu 5)
biex tinkludi definizzjoni tal-parametri ta' referenza, ibbażata fuq
verżjoni estiża tad-definizzjoni użata fil-proposta għal
Regolament dwar is-Swieq fl-Istrumenti Finanzjarji (MiFIR);
–                        
Emendi għad-definizjoni tar-reat ta’
manipulazzjoni tas-suq (l-Artikolu 8) sabiex ikopri l-manipulazzjoni
tal-parametri ta' referenza u tentattivi ta’ tali manipulazzjoni; kif ukoll
–                        
Tiżdied premessa li tiċċara li l-estensjoni
tal-kamp ta' applikazzjoni tar-Regolament u tar-reat ta' manipulazzjoni tas-suq
tinkludi l-parametri ta' referenza.
3.           IMPLIKAZZJONIJIET BAĠITARJI 
Din il-proposta emendata ma għandha ebda
implikazzjoni baġitarja lil hinn minn dawk diġà identifikati
fil-proposta inizjali għal Regolament dwar abbuż minn informazzjoni
privileġġata u manipulazzjoni tas-suq.
Il-proposta tal-Kummissjoni[2] għal Regolament dwar
l-abbuż minn informazzjoni privileġġata u l-manipulazzjoni
tas-suq (l-abbuż tas-suq) COM(2011) 651 finali hija emendata kif
ġej: 
1.           Tiżdied il-Premessa
(20a):
"(20a) Bosta strumenti finanzjarji huma
pprezzati b'referenza għall-parametri ta' referenza.
Il-manipulazzjoni reali jew tentattiv ta' manipulazzjoni tal-parametri ta'
referenza, bħar-rati tal-offerti interbankarji, jistgħu jkollhom
impatt serju fuq il-fiduċja fis-suq u jistgħu jirriżultaw f'telf
sinifikanti għall-investituri jew distorsjoni tal-ekonomija reali.
Għalhekk, dispożizzjonijiet speċifiċi fir-rigward
tal-parametri ta' referenza huma meħtieġa sabiex tiġi
mħarsa l-integrità tas-swieq u jiġi żgurat li l-awtoritajiet
kompetenti jkunu jistgħu jinfurzaw projbizzjoni ċara
tal-manipulazzjoni tal-parametri ta' referenza. Jinħtieġ li tiġi
kkomplementata l-projbizzjoni ġenerali tal-manipulazzjoni tas-suq billi jiġu
pprojbiti l-manipulazzjoni tal-parametru ta' referenza nnifsu u kwalunkwe
trażmissjoni ta' informazzjoni falza jew qarrieqa, forniment ta' inputs
foloz jew qarrieqa, jew kwalunkwe azzjoni oħra li timmanipula l-kalkolu
tal-parametru ta' referenza, inkluża l-metodoloġija tal-parametru ta'
referenza. Dawk ir-regoli huma b'żieda mar-Regolament (UE)
Nru 1227/2011 tal-Parlament Ewropew u tal-Kunsill dwar l-Integrità u
t-Trasparenza tas-Swieq tal-Enerġija bl-Ingrossa li
jipprojbixxi l-forniment intenzjonali ta’ informazzjoni falza lil impriżi
li jipprovdu valutazzjonijiet tal-prezzijiet tas-suq jew rapporti tas-suq dwar
prodotti tal-enerġija fil-livell ta' operatur li twassal biex
il-parteċipanti tas-suq li jaġixxu abbażi ta' dawk il-valutazzjonijiet
tal-prezzijiet jew rapporti tas-suq jiġu mqarqa."
2.           Fl-Artikolu 2(3),
jiżdied il-punt (d) li ġej: 
"(d) parametri ta' referenza, fejn
kwalunkwe trażmissjoni ta' informazzjoni, input, kalkoku jew imġiba
tintuża biex taffettwa, taffettwa, jew x'aktarx taffettwa l-kalkolu
tal-parametru ta' referenza."
3.           Fl-Artikolu 5, jiżdied
il-paragrafu 20 li ġej:
"20. “Parametru ta' referenza"
tfisser kwalunkwe indiċi kummerċjali jew ċifra ppubblikata
kkalkulata bl-applikazzjoni ta’ formula għall-valur ta’ assi jew prezz
sottostanti wieħed jew aktar, inklużi stimi tal-prezzijiet, tar-rati
tal-imgħax jew ta' valuri oħra, jew stħarriġ li b’referenza
għalihom jiġi determinat l-ammont li għandu jitħallas
taħt strument finanzjarju. ”
4.           Fl-Artikolu 8(1),
jiżdied il-punt (d) li ġej:
“(d)
it-trażmissjoni ta' informazzjoni falza jew qarrieqa, il-forniment ta'
inputs foloz jew qarrieqa, jew kwalunkwe azzjoni li timmanipula l-kalkolu ta'
parametru ta' referenza.”
Magħmul fi Brussell,
Għall-Parlament Ewropew                           Għall-Kunsill
Il-President                                                    Il-President
[1]               COM (2011) 651 finali
[2]               COM (2011) 651 finali